Allan Niebuhr (KF), 2006-01-26:
Jeg vil gerne benytte lejligheden til indledningsvis at takke forslagsstillerne for det fremsatte forslag.
Tak, fordi vi dermed får lejlighed til at drøfte, hvordan vi hver især ser på den regionalpolitiske udvikling i landet.
I Det Konservative Folkeparti vil vi overhovedet ikke på nogen måde negligere, at der er problemer ude i yderområderne.
Det ønsker vi også at sætte fokus på i den regionalpolitiske udvikling, og vi vil forbedre mulighederne for, at også yderområderne i landet får de bedste vækst- og udviklingsmuligheder.
Men jeg vil allerede nu slå fast, at vi vælger nogle andre virkemidler end dem, der er skitseret i forslaget fra SF.
Vores generelle vækstpolitik går langt videre end SF's forslag.
Regeringen har gennemført en lang række initiativer og reformer til styrkelse af både nationale og regionale vækstbetingelser på områderne forskning, uddannelse og iværksætteri, hvilket vi tidligere har nævnt.
Det er efterhånden også nævnt nogle gange her i debatten, at regeringen jo har afsat et beløb på 10 mia. kr. frem til 2010 for at styrke indsatsen på de områder.
Det er vores klare opfattelse, at der bl.a. gennem etablering af de ni vækstcentre, de regionale vækstfora, er skabt en god grobund for, at der kan komme yderligere gang i yderområderne vel at mærke med afsæt i ideer og tankegange fra det enkelte vækstområde.
Jeg hørte godt, at hr. Poul Henrik Hedeboe for lidt siden sagde, at sådan så han også SF's forslag.
Vi føler ikke, at SF's forslag har afsæt ude i det lokale område.
Vi Konservative er af den opfattelse, at vækst forankret lokalt er det stærkeste.
Det er modsat intentionerne i SF's forslag, hvor man ønsker at udpege og diktere indsatser, som ikke er lokalt efterspurgte.
Det er altså den store forskel.
Den langsigtede vækst og beskæftigelse i yderområderne kan oftest ikke klares af områderne selv.
Det erkender vi blankt, og her må der trædes til og skabes baggrund for disse vækstbetingelser.
Det er helt klart, at kommunalstrukturen har været rigtig, men samtidig er det også helt klart for os, at sammenlægning af små vækstfattige kommuner samlet til én stor kommune ikke giver en dynamisk, vækstrig kommune.
Der må vi ind og se præcist på, hvad der skal til omkring infrastruktur.
Infrastrukturen er mange gange en afgørende faktor for udviklingen af et område, og det er derfor også specifikt på sådanne områder, at vi ønsker at gøre en indsats.
Jeg har selv tidligere været borgmester i et yderområde.
Der er ingen tvivl for mig om, at vi da meget hellere ser, at vi får mulighederne for via en ordentlig infrastruktur selv at kunne frem for at skulle modtage en pose med penge f.eks. i form af flytning af pengene fra øst mod vest.
Vi vil da meget hellere klare tingene selv, men det kræver altså nogle gange en infrastruktur.
Vi ser helt åbent på, også i regeringspartierne, at det er sådan nogle ting, der skal til for at kunne selv.
For mig er der heller ingen tvivl om, at intentionerne omkring landdistrikterne er helt rigtige, og der er jo blevet snakket meget om økologi.
For mig at se er det netop noget af det, der kan køres meget på i landdistrikterne
, så det tror jeg også på.
Men konklusionen af det her er: Lokal forankring giver altså den stærkeste indsats.